SPOROČILO ZA JAVNOST

ZA TAKOJŠNJO OBJAVO

**Slovensko narodno gledališče Maribor – Drama, Opera, Balet – predstavilo repertoar sezone 2023/2024**

***Kuhamo novo sezono!***

**MARIBOR, 26. maj 2023 – V Slovenskem narodnem gledališču Maribor so na novinarski konferenci direktor gledališča Danilo Rošker in umetniški direktorji Aleksandar Popovski, Simon Krečič in Edward Clug predstavili repertoar Drame, Opere in Baleta največje gledališke hiše v Sloveniji za sezono 2023/2024.**

*»Naše gledališče je prostor, ki resnično pripada nam vsem in v katerem se srečujejo različne generacije občinstev in sobivajo različni pogledi, strpnost, solidarnost, kultura dialoga ter najrazličnejše poetike in estetike s področja glasbe, plesa in dramske umetnosti. Izredno ponosen sem, da nam je z umetniškimi direktorji Drame, Opere in Baleta uspelo pripraviti program, ki je aktualen, provokativen, zanimiv, estetsko dovršen, kritičen in obenem občutljiv ter razumevajoč do številnih družbenih problematik,«* je ob predstavitvi repertoarja dejal direktor SNG Maribor Danilo Rošker.

**Drama SNG Maribor** bo pripravila sedem premiernih uprizoritev. *»Naloga gledališča je, da na sodoben način pripoveduje in prikazuje zgodbe, saj umetnik s svojo transcendentalnostjo deluje na isti ravni zavesti kot tvorci mitov,«* pravi umetniški direktor Drame SNG Maribor Aleksandar Popovski in dodaja, da je sezona rezultat truda, *»na repertoarju se bodo zvrstile slikovite zgodbe, ki se nekje med življenjem in fikcijo dotikajo ljubezni, pripadnosti, zaslepljenosti, razočaranj, ljubosumij in prevar v medsebojnih odnosih, božjega oziroma genialnega v človeku, zajemajo s pestre palete najrazličnejših čustvenih stanj, porojenih v ekstremnih situacijah in specifičnih atmosferah med zasebnim in javnim, vojno in mirom, svobodo in podrejenostjo.«* Septembra bo premiera črne komedije ***Pijani*** IvanaViripajevav režiji Attile Vidnyánszkyja ml., novembra sledijo velika mednarodna koprodukcija v okviru evropskega projekta STAGES ***Monolog za živeče v času izumrtja*** Mirande Rose Hallv režiji Tina Grabnarja, ***Prometej*** izpod peresa Milana Ramšaka Markovića v odrski freski Sebastijana Horvata in koprodukcija s SNG Nova Gorica in s Cankarjevim domom Ljubljana ***Pod svobodnim soncem*** Gorana Vojnovića po romanu Frana Saleškega Finžgarja v režiji Aleksandra Popovskega (najprej v Novi Gorici in nato januarja v Mariboru). Marca 2024 bo uprizorjen Molièrov ***Tartuffe***v sugestivnem zamahu mojstra likovnega, dramaturškega in režijskega izraza Diega de Bree, aprila pa ***Prizori iz zakonskega življenja*** Ingmarja Bergmana v postavitvi mlade koroškoslovenske režiserke Mire Stadler in Shafferjev ***Amadeus*** v odrski postavitvi Aleksandra Popovskega.

**Opera SNG Maribor** bo pripravila pet premiernih uprizoritev. V jesenski del operne sezone vstopajo z uprizoritvijo treh premier – Mozartove velike opere ***Čarobna piščal***, operete ***Planinska roža*** Radovana Gobca in fantazijske interaktivne opere ***Knjiga o džungli***, namenjene približevanju operne umetnost mladim in najmlajšim generacijam. *»Operni svet bo v letu 2024 zaznamovala stoletnica smrti Giacoma Puccinija, enega največjih duhov italijanske poznoromantične in veristične opere, zato se želimo legendarnemu skladatelju tudi pri nas pokloniti z njegovima dvema operama – z* ***Lastovko (La rondine)*** *in s* ***Tosco****,«* drugi del sezone opisuje umetniški direktor Opere Simon Krečič, *»v prihodnji sezoni ne bomo pozabili niti na koncerte in druge glasbene dogodke, ki jih tudi tokrat namenjamo predstavitvi slovenskih in tujih mladih glasbenih talentov. Ob štirih koncertih* ***Simfoničnega cikla*** *se bodo zvrstili tudi tradicionalni glasbeni dogodki, kot so* ***Operna noč****,* ***Božični koncert opernega zbora****,* ***Božično-novoletni koncert simfoničnega orkestra z opernimi solisti*** *ter cikel komorne glasbe* ***Carpe artem*** *v produkciji Društva za komorno glasbo Amadeus. Kot posebno novost prihodnje sezone izpostavljamo kar* ***dve družinski koncertni matineji****, ki sta namenjeni vsem družinam in najmlajšim poslušalkam in poslušalcem, ki šele spoznavajo čare in bogato tradicijo glasbene umetnosti.«*

**Balet SNG** **Maribor** bo novembra predstavil plesno upodobitev Edwarda Cluga ***Faust*** po motivih Goethejeve istoimenske filozofske drame v koprodukciji s Cankarjevim domom Ljubljana. Uprizoritev kljubuje ukalupljenim predstavam o omejenih izraznih možnostih in refleksivni potenci baletne umetnosti, zato obeta enega izmed največjih spektaklov sezone. *»Na veliki mariborski oder se v popolnoma novi preobleki aprila 2024 vrača priljubljeni balet* ***Grk Zorba*** *Mikisa Theodorakisa. Z osveženo koreografsko postavitvijo Lorce Massina si obetamo repertoarno pridobitev za baletne plesalce novih generacij, ki bodo prav gotovo navdušili s svežim elanom plesne virtuoznosti in ekspresivnosti,«* je povedal umetniški direktor Baleta Edward Clug. Zvrstile se bodo tudi številne uspešnice iz prejšnjih let, med drugimi takoj na začetku sezone, 2. septembra 2023, ***Tango***, ki je neprekinjeno na repertoarju mariborskega Baleta že četrt stoletja.

Pestra je tudi ponudba preostale, zdaj že uveljavljene **abonmajske ponudbe**. Drama razpisuje abonmaja **Komedija**, ki vključuje uprizoritve ***Pijani, Potujoče gledališče Šopalović, Božična pesem, Tartuffe, Vse zastonj! Vse zastonj!***, in **Mali oder**, ki vključuje uprizoritve ***Monolog za živeče v času izumrtja, Prizori iz zakonskega življenja,*** dve gostujoči uprizoritvi ter eno uprizoritev po lastnem izboru. Abonma **Opera in simfoniki** v posebni ponudbi za ljubitelje klasične opere in simfonične glasbe vključuje opere ***Čarobna piščal, Lastovka*** in ***Tosca*** ter **4 koncerte Simfoničnega orkestra SNG Maribor**. **Evropski abonma** bo mariborskim abonentom ponudil ogled treh uprizoritev Drame, Opere in Baleta v HNK Zagreb. Priljubljeni **Otroški gledališki abonma** sestavljajo opera ***Knjiga o džungli***, balet ***Hrestač*** in gostovanje Gledališča Koper z ***Malim princem***. V okviru **Mladinskega gledališkega abonmaja** si bo moč ogledati veliko koprodukcijo ***Pod svobodnim soncem***, balet ***Giselle*** in **dva simfonična koncert za mlade**. **Vpis abonmajev** se začenja v soboto, 27. maja 2023. Nekdanjim abonentom bodo njihove stalne sedeže ohranili prvih deset dni vpisa. Seveda je nakup abonmajev možen tudi preko spleta.

###

dodatne informacije

Alan Kavčič

041/697-121